

ZADARSKA ŽUPANIJA

UPRAVNI ODJEL   
ZA GOSPODARSTVO

KLASA: 311-01/16-1/4

URBROJ: 2198/1-06/1-16-1

Zadar, 03. lipnja 2016.

Na temelju čl. 6. i 10. Zakona o poticanju razvoja malog gospodarstva („Narodne novine“ br. 29/02, 63/07, 53/12, 56/13) Upravni odjel za gospodarstvo Zadarske županije objavljuje

**JAVNI POZIV**

**za dodjelu potpora za početak rada poduzetnika za 2016. godinu**

1. **Predmet javnog poziva**

Predmet javnog poziva je dodjela bespovratnih sredstva Zadarske županije radi potpore početku rada poduzetnika.

Bespovratna sredstva odobravaju se kao potpore male vrijednosti.

1. **Korisnici potpora**

Korisnici potpore mogu biti mali poduzetnici i to: obrtnici, d.o.o., j.d.o.o. i zadruge, upisani u odgovarajuće registre od početka lipnja 2015., čije je sjedište na području Zadarske županije, koji obavljaju djelatnost na području Zadarske županije, te čiji su vlasnici odnosno osnivači fizičke osobe.

Korisnici potpore mogu biti poduzetnici koji imaju najmanje jednog a najviše 10 (deset) zaposlenih i koji obavljaju djelatnost tijekom cijele godine.

Korisnici potpore ne mogu biti poduzetnici koji obavljaju poljoprivrednu (osim prerađivačke industrije) ili ugostiteljsku djelatnost.

Prednost kod dodjele sredstava potpore imaju poduzetnici iz djelatnosti prerađivačke industrije i koji su ulaskom u poduzetništvo riješili problem samozapošljavanja.

1. **Namjena i iznos potpora**

Potpore se odobravaju za slijedeće namjene:

* refundacija troškova otvaranja obrta, trgovačkog društva, zadruge,
* refundacija ishodovanja minimalnih tehničko-tehnoloških uvjeta za poslovni prostor, studiju utjecaja na okoliš, razne dozvole i sl.
* uređenje poslovnog prostora (građevinski, instalaterski i radovi unutarnjeg uređenja),
* nabavka opreme za osnovnu djelatnost (strojevi, alati i sl.),
* nabavka repromaterijala,
* izrada web stranice te izrada promotivnog materijala,
* nabava informatičke opreme.

U Proračunu Zadarske županije za 2016. godinu za ovu namjenu osiguran je iznos od 70.000,00 kuna. Pojedinačni iznos potpore može iznositi najviše 10.000,00 kuna.

1. **Postupak dodjele potpore**

Javni poziv se objavljuje na web stranici Zadarske županije, a otvoren je do 30.rujna 2016. godine.

Zahtjev se predaje neposredno u pisarnicu Zadarske županije ili poštom preporučenom pošiljkom na slijedeću adresu:

**Zadarska županija**

**Upravni odjel za gospodarstvo**

**23000 Zadar Božidara Petranovića 8.**

1. **Popis potrebne dokumentacije**

Zahtjev za potporu podnosi se na obrascu *Zahtjev za dodjelu potpora za početak rada poduzetnika za 2016. godinu,* uz koji se prilaže slijedeća dokumentacija:

* izvadak iz sudskog registra za trgovačko društvo i zadrugu, odnosno rješenje o upisu u obrtni registar i preslika obrtnice za obrtnika,
* preslika osobne iskaznice člana trgovačkog društva ili zadruge, odnosno vlasnika obrta,
* kratak životopis člana direktora društva ili zadruge, odnosno vlasnika obrta,
* kratak opis djelatnosti/proizvoda,
* preslika prijave mirovinskog osiguranja za sve zaposlene,
* dokaz o namjeni utroška sredstava potpore (računi/predračuni za namjene iz točke 3. ovog javnog poziva),
* preslika potpisnog kartona tražitelja potpore,
* BON-2,
* potvrda Porezne uprave da podnositelj prijave nije porezni dužnik,
* izjava o korištenju potpora male vrijednosti.

1. **Završne odredbe**

Dodatne informacije mogu se dobiti u Upravnom odjelu za gospodarstvo Zadarske županije u Zadru, Liburnska obala 6/III ili na tel. 023 350 360.

Davatelj potpore zadržava pravo zatražiti i dodatnu dokumentaciju.

O rezultatima javnog poziva podnositelji zahtjeva biti će izvješteni u roku od 30 dana od isteka roka za prijavu.

Davatelj potpore zadržava pravo kontrole namjenskog korištenja sredstava te u slučaju nenamjenskog korištenja zadržava prvo zatražiti povrat odobrenih sredstava.

Pročelnik:

Ante Vukašina, dipl. oec.